Da krigen brøt ut mottok Knut Danielsen beskjed om å delta i Artilleriregiment 3 hos styrkene ved Kvam nord for Steinkjer. Han ble imidlertid internert og måtte delta i reparasjon av ødelagte veier og broer. Danielsen ble også involvert i motstandsarbeidet og deltok i Operasjonsgruppen LARK fra 1942, hvor han blant annet bidro med smugling av våpen til depoter i Trøndelag. Våpen fra England ble sendt med båten «Sigalos» fra Shetland til Frøya. Disse våpnene ble senere mottatt i Trondheim av Danielsen og Kjell Uhlin-Hansen. Etter mottaket ble våpnene fraktet til depoter i Mostadmark, Åsenfjorden og Melhus.